Na temelju članka 20. stavak 1. Zakona o održivom gospodarenju otpadom („Narodne novine“ broj 94/13) i članka 46. Statuta Općine Vidovec („Službeni vjesnik Varaždinske županije“ broj 09/13 i 36/13), općinski načelnik podnosi Općinskom vijeću Općine Vidovec slijedeće

**IZVJEŠĆE**

**o izvršenju Plana gospodarenja otpadom**

**Općine Vidovec za 2016. godinu**

1. **UVOD**

Plan gospodarenja otpadom Općine Vidovec („Službeni vjesnik Varaždinske županije“ broj 23/11) donijelo je Općinsko vijeće Općine Vidovec na 14. sjednici održanoj dana 29.06.2011. godine, za razdoblje od 2008. do 2016. godine, a u skladu sa propisima koji su u vrijeme donošenja Plana uređivali gospodarenje otpadom i to: Strategija gospodarenja otpadom Republike Hrvatske („Narodne novine“, broj 130/05), Zakon o otpadu („Narodne novine“, broj 178/04, 153/05, 111/06, 110/07, 60/08 i 87/09), Plan gospodarenja otpadom Republike Hrvatske za razdoblje 2007. – 2015. („Narodne novine“, broj 85/07 ), Plan gospodarenja otpadom Varaždinske županije („Službeni vjesnik Varaždinske županije“, broj 21/09), te uredbama, pravilnicima i odlukama kojima se uređuje gospodarenje otpadom na temelju navedenog zakona*.*

Na temelju članka 17. stavka 3. Zakona o održivom gospodarenju otpadom („Narodne novine“, broj 94/13), Vlada Republike Hrvatske je na sjednici održanoj dana 5. siječnja 2017. godine donijela Odluku o donošenju Plana gospodarenja otpadom Republike Hrvatske za razdoblje 2017. - 2022. godine („Narodne novine“, broj 85/07).

Općina Vidovec kao jedinica lokalne samouprave u obvezi je donijeti svoj Plan gospodarenja otpadom za razdoblje od šest godina koji sadrži elemente propisane stavkom 1. članka 21. Zakona o održivom gospodarenju otpadom i ishoditi prethodnu suglasnost na prijedlog Plana od strane upravnog tijela jedinice područne (regionalne) samouprave nadležnog za poslove zaštite okoliša.

Općinski načelnik donio je Zaključak o prihvaćanju ponude za izradu prijedloga Plana gospodarenja otpadom za razdoblje od 2017. do 2023. godine, te je njegova izrada trenutno u tijeku.

Prema članku 20. stavku 1. Zakona o održivom gospodarenju otpadom općinski načelnik u obvezi je podnijeti Općinskom vijeću izvješće o izvršenju Plana gospodarenja otpadom, a vezano za provedbu utvrđenih obveza i o učinkovitosti poduzetih mjera.

1. **OBVEZE JEDINICA LOKALNE SAMOUPRAVE**

Sukladno Zakonu o održivom gospodarenju otpadom (Narodne novine“ broj 94/13) postavljeni su ciljevi koje je Republika Hrvatska preuzela pristupnim pregovorima s Europskom unijom, a oni su usmjereni uz smanjenje odlaganja otpadom, te povećanje recikliranja, a za što je preduvjet obvezno uvođenje primarnog odvajanja otpada, sanacija postojećih odlagališta otpada i izgradnja centara za gospodarenje otpadom. Cilj o smanjenju odlaganja otpadom ostvariti će se na način da jedinice lokalne samouprave moraju svojem stanovništvo omogućiti razvrstavanje sedam iskoristivih komponenti otpada; papira, metala, stakla, plastike, tekstila, problematičnog i krupnog (glomaznog) otpada.

Preduvjeti za ostvarenje navedenih ciljeva su slijedeći:

* osigurati javnu uslugu prikupljanja mješovitog komunalnog otpada i biorazgradivog komunalnog otpada,
* osigurati odvojeno prikupljanje otpadnog papira, metala, stakla, plastike i tekstila te krupnog (glomaznog) otpada,
* osigurati sprečavanje odbacivanja otpada na način suprotan Zakonu te uklanjanje tako odbačenog otpada,
* osigurati provedbu Plana gospodarenja otpadom RH,
* osigurati donošenje i provedbu plana gospodarenja otpadom jedinice lokalne samouprave,
* osigurati provođenje izobrazno – informativne aktivnosti na svojem području,
* osigurati mogućnosti provedbe akcija prikupljanja otpada.

Obveza jedinica lokalne samouprave je i planiranje gradnje objekata namijenjenih odradi, skladištenju i zbrinjavanju u dokumentima prostornog uređenja. Općina Vidovec je svojim Prostornim Planom uređenja Općine Vidovec („Službeni vjesnik Varaždinske županije“ broj 40/15 i 14/16) predvidjela izgradnju reciklažnog dvorišta na katastarskoj čestici 207 k.o. Zamlača koja je, nakon rješavanja imovinsko – pravnih odnosa, u potpunom vlasništvu Općine Vidovec.

U 2016. godini na području Općine Vidovec nije uspostavljen rad reciklažnog dvorišta.

1. **ANALIZA POSTOJEĆEG STANJA**

Temeljem odredbe članka 28. stavka 1. točke 1. i 2., te članka 31. stavka 2. Zakona o održivom gospodarenju otpadom, Općinsko vijeće Općine Vidovec donijelo je, na sjednici održanoj dana 22. prosinca 2014. godine, Odluku o dodjeli obavljanja javne usluge prikupljanja miješanog komunalnog otpada na području Općine Vidovec, kojom je obavljanje javne usluge prikupljanja miješanog komunalnog otpada i odvojeno prikupljanje otpadnog papira, metala, stakla, plastike, tekstila te krupnog (glomaznog) otpada povjerilo društvu Čistoća d.o.o. Varaždin, Ognjena Price 13, a koje je u suvlasništvu Općine Vidovec.

Javna usluga prikupljanja miješanog komunalnog otpada podrazumijeva prikupljanje otpada na cijelom području, putem zasebnih spremnika od pojedinih korisnika i prijevoz tog otpada do ovlaštene osobe za odlaganje tog otpada.

Na mjestu nastanka davatelj javne usluge odvojeno, od ostatnog dijela miješanog komunalnog otpada, prikuplja otpadni papir, plastiku, staklo, metal i otpadni tekstil, a krupni (glomazni) komunalni otpad odvozi na zahtjev korisnika usluge (po pozivu).

Tijekom 2016. godine komunalni otpad iz domaćinstva razvrstavao se u tipizirane spremnike i vreće na mjestu nastanka po komponentama: ostatni dio miješanog komunalnog otpada, otpadni papir, otpadna plastika i metali, otpadno staklo i otpadni tekstil te se i odvojeno prikupljao i odvozio specijalnim vozilima.

Komunalni otpad se prikuplja i odvozi jedanput tjedno sukladno rasporedu odvoza, specijalnim selecto vozilima. Prikupljeni miješani komunalni otpad, iz kojeg su primarnom selekcijom na mjestu nastanka izdvojene sekundarne sirovine, odvozi se na zbrinjavanje, a otpad čija se vrijednosna svojstva mogu iskoristiti (otpad za recikliranje) prikuplja se odvojeno od ostalog neiskoristivog otpada i odvozi se na obradu u pogon za razvrstavanje te nakon obrade predaje prerađivačima na daljnju obradu i/ili oporabu.

***Masa otpada i raspored prikupljanja po vrstama otpada u 2016. godini***

|  |  |  |  |  |
| --- | --- | --- | --- | --- |
| KLJUČNI BROJ OTPADA | Ukupna masa | Mjesto prikupljanja | Učestalost prikupljanja tokom godine | Vrsta spremnika |
| tona |
| 20 03 01  Miješani komunalni otpad | 712,96 | Na kućnom pragu | Jedno tjedno | Posuda sa crnim poklopcem |
| 20 01 01  papir i karton | 82,72 | Na kućnom pragu | Svaki drugi tjedan | Posuda sa plavim poklopcem |
| 15 01 06  miješana ambalaža | 59,10 | Na kućnom pragu | Svaki drugi tjedan | Vreća – žuta |
| 15 01 07  staklena ambalaža | 19,52 | Na kućnom pragu | Svaki drugi mjesec | Vreća – zelena |
| 20 01 10  odjeća | 14,60 | Na kućnom pragu | Svaki drugi mjesec | Vreća- smeđa |
| 20 03 07  glomazni otpad | 0,50 | Na kućnom pragu | Po pozivu korisnika | - |
| 17 01 07  mješavine betona, opeke, crijepa/pločica i keramike koje nisu navedene pod 17 01 06 | 0,00 | Na mjestu nastanka | Po pozivu | - |
| 17 01 01  beton | 0,00 | Na mjestu nastanka | Po pozivu | - |
| 17 01 03  crijep/pločice i keramika | 0,00 | Na mjestu nastanka | Po pozivu | - |
| 17 09 04  miješani građevinski otpad i otpad od rušenja objekata, koji nije naveden pod 17 09 01, 17 09 02 i 17 09 03 | 0,00 | Na mjestu nastanka | Po pozivu | - |
| 20 02 01  biorazgradivi otpad | 0,38 | Mjesno groblje | Prema potrebi | Posuda 240 l |
| 20 02 03  ostali otpad koji nije biorazgradiv | 0,00 | Mjesno groblje | Prema potrebi | Posuda 240 l |
| Ukupno: | **889,78** |

***Masa otpada po domaćinstvu/ članu domaćinstva u 2016. godini***

|  |  |
| --- | --- |
| Opis | Iznos |
| Ukupan broj stanovnika (statistika) | 5.425 |
| Ukupan broj domaćinstva | 1.433 |
| Broj domaćinstva korisnika usluge | 1.128 |
| % uključenosti | 78,71 |
| Ukupna masa svog prikupljenog otpada | 889,78 |
| Ukupna masa prikupljenog miješanog komunalnog otpada | 712,96 |
| % selektiranja | 19,87 |
| Masa miješanog kom. otpada po domaćinstvu godišnje | 0,632 |
| Prosječan broj članova u domaćinstvu | 3,79 |
| Masa miješanog kom. otpada po jednom članu domaćinstva godišnje | 0,168 |

***Količine prikupljenog miješanog komunalnog otpada na području Općine Vidovec u razdoblju od 2014. do 2016. godine***

|  |  |  |
| --- | --- | --- |
| VRSTA I KLJUČNI  BROJ OTPADA | GODINA | MASA OTPADA (t) |
| Miješani komunalni otpad  20 03 01 | 2014. | 779,04 |
| 2015. | 819,94 |
| 2016. | 712,96 |
| **UKUPNO** | **2.311,91** |

***Količine otpadnog papira, stakla, plastike i tekstila na području Općine Vidovec u razdoblju od 2014. do 2016. godine***

|  |  |  |  |  |  |
| --- | --- | --- | --- | --- | --- |
| KBO | OPIS | MASA OTPADA | | | |
| 2014. | 2015. | 2016. | UKUPNO |
| 20 01 01 | Papir i karton | 0,00 | 5,00 | 82,72 | 87,72 |
| 15 01 06 | Miješana ambalaža (plastika, metal, tetrapak) | 91,70 | 75,12 | 59,10 | 225,92 |
| 15 01 07 | Staklena ambalaža | 12,84 | 16,34 | 19,52 | 48,70 |
| 20 01 10 | Odjeća | 0,00 | 5,14 | 14,60 | 19,74 |
|  | **UKUPNO** | **104,54** | **101,60** | **175,94** | **382,08** |

Tijekom 2016. godine krupni (glomazni) komunalni otpad za sve korisnike javne usluge odvozio se po pozivu izvornog proizvođača. Količina glomaznog otpada kojeg izvorni proizvođač može prilikom jednog skupljanja i odvoza predati davatelju javne usluge ograničena je na volumen do 2 m3 . Svim kućanstvima, uz račun za izvršenu uslugu, dostavljen je naputak za prijavu odvoza glomaznog otpada predajom kupona prilikom preuzimanja glomaznog otpada, s uputom što se smatra glomaznim otpadom (drvo, plastika, metali) i koji otpad skupljaju i zbrinjavaju ovlašteni skupljači (građevinski otpad, opasni otpad, električni i elektronički otpad, otpadne gume, otpadna vozila, salonitne ploče i ostali materijali koji sadrže azbest te otpadne baterije i akumulatori) s podacima ovlaštenog sakupljača tog otpada.

Općina Vidovec i Općina Velika Trnovitica, sukladno odredbi članka 23. stavka 5. Zakona o održivom gospodarenju otpadom, sklopili su dana 28. prosinca 2015. godine Sporazum o zajedničkoj provedbi mjera gospodarenja otpadom u dijelu koji se odnosi na zbrinjavanje miješanog komunalnog otpada, a kojeg je na području Općine Vidovec prikupio davatelj usluge Čistoća d.o.o., na uređenom odlagalištu neopasnog otpada Johovača kojim upravlja komunalno društvo Komunalac d.o.o. Garešnica.

Ukupna masa miješanog komunalnog otpada koji je u 2016. godini zbrinuti na odlagalištu Johovača iznosi 712,96 tona.

1. **OCJENA POSTOJEĆEG STANJA**

Postojeći način postupanja s komunalnim otpadom u Općini Vidovec još uvijek nije u potpunosti u skladu sa Zakonom o održivom gospodarenju otpadom, te je potrebno povećanje učinkovitosti gospodarenja otpadom.

U 2016. godini je realizirano:

* odvojivim prikupljanjem otpadnog papira, otpadnog metala, otpadnog stakla, otpadne plastike i otpadnog tekstila pridonijelo je smanjenju količine otpada kojeg je potrebno odložiti na odlagalište i uštedu na odlagališnom prostoru, povećanje količina sekundarnih sirovina, smanjenje opterećenja procjednih voda, a posredno time i smanjenje mogućnosti onečišćenja površinskih i podzemnih voda,
* provedene su edukacije mještana o obvezi odvojenog prikupljanja komunalnog otpada putem tiskanih i elektronskih medija, letaka, plakata i mrežne stranice Općine Vidovec,
* komunalni redar Općine Vidovec provodio je mjere sukladno zakonskim ovlaštenjima,
* Općina Vidovec za sada na svojem području nije osigurala pružanje javne usluge prikupljanja biorazgradivog otpada jer ta usluga ne bi bila ekonomski učinkovita iz razloga što korisnici stanuju u obiteljskim kućama i takav otpad sami obrađuju na svojim vrtovima i dvorištima,
* U 2016. godini poduzete su radnje sanacije divljih odlagališta (Cargovečka šudrana i Nova šudrana, Nedeljanec) na način da su odlagališta poravnata, sav otpad je građevinskim strojevima naguran u prirodne neravnine terena. Oko lokacija je iskopan kanal dubine oko pola metra radi sprečavanja dovoženja novih količina otpada. Postavljene su ploče o zabrani dovoženja otpada. Za navedenu sanacija Općina Vidovec je utrošila 61.350,00 kn proračunskih sredstava. Općina Vidovec će i nadalje provoditi nadzor lokacija na kojima je uočeno nelegalno odlaganje otpada u svrhu sprečavanja nastajanja novih,
* povodom Dana planeta Zemlje u suradnji sa Udrugom branitelja i veterana Domovinskog rata Općine Vidovec i Udrugom umirovljenika Općine Vidovec očišćene su zelene površine uz cestu i potoke u naseljima Vidovec, Tužno i Budislavec, a sav prikupljeni otpad adekvatno je zbrinut u suradnji s društvom Čistoća d.o.o. iz Varaždina.

1. **ZAKLJUČAK**

Na području Općine Vidovec provode se aktivnosti vezane uz učinkovito gospodarenje otpadom te se poduzimaju mjere kako bi se smanjila količina miješanog komunalnog otpada i kako bi se što više otpada odvojilo i recikliralo.

Uspostavljanjem odvojenog prikupljanja otpada na „kućnom pragu“ značajno je poboljšan sustav zbrinjavanja otpada i omogućeno je stanovništvu Općine Vidovec da se veći dio proizvedenog otpada zbrine na zakonski predviđeni način.

U 2017. godini Općina Vidovec ima u planu provođenje aktivnosti oko izgradnje reciklažnog dvorišta. Temeljem navedenog može se zaključiti da Općina Vidovec na zadovoljavajući način obavlja svoje obveze vezane uz gospodarenje otpadom.

KLASA: 351-01/08-01/07

URBROJ: 2186/10-02/1-17-12

Vidovec, 23. ožujka 2017.

OPĆINSKI NAČELNIK

Bruno Hranić